
Az el igekötő jelentésváltozásai

A dolgozatommal arra a kérdésre keresem a választ, hogy mikor tekinthető egy el
igekötővel képzett ige egyértelműen perfektívnek. Ezzel egyben a grammatikalizációs
folyamat megmagyarázására is vállalkozom. Mindezt a kognitív nyelvészetből ismert
térmetaforizációs vizsgálatok és az igék szintaktikai tulajdonságainak bevonásával valósítom
meg. A dolgozat előzményeinek Szili Katalin igekötőkről írt tanulmányai (ki, be, fel, le)
tekinthetők, melyekben ugyanezen szempontok alapján tárta fel az összefüggést a térbeli
viszonyok és a grammatikalizáció között. A tanulmányok sorából az el-ről szóló munka
hiányzik, ezt a hiányt hivatott a dolgozat pótolni. A vizsgálat nyelvi korpuszát A magyar nyelv
értelmező szótárának el igekötős igéi adták (kb. 1100 db).
A vizsgálat elején három fő hipotézist fogalmaztam meg: azon túl, hogy feltételeztem
Szili Katalin tanulmányai nyomán, hogy az el esetében is van összefüggés a téri viszonyok és
a grammatikalizáció folyamata között, J. Soltész Katalin megállapításának jártam utána, aki
szerint a perfekció az ún. nem-láthatóság körébe kerülés mozzanatából származik. A
harmadik hipotézis alapja Szili Katalin a ki igekötőről írt munkájához köthető, amely szerint a
perfektív igék kötött argumentumszerkezettel rendelkeznek. Ennek alapján fogalmaztam meg
a harmadik állításomat, miszerint ha a perfektiválódott el igekötő is kötött vonzatszerkezettel
rendelkezik, akkor a nem-láthatóság körébe tartozó igéknek és a többi perfektív alaknak is
kötött az argumentumszerkezete.
A vizsgálat során három fő igecsoportot különítettem el, amelyeknek további
alkategóriái vannak: a térbeli mozgásra utaló és az ÚT séma jellemzői alapján további
alcsoportba tartozó szóalakokat, az állapotbeli változásra utaló igéket, valamint a
befejezettséghez képest másféle aspektust kifejezőket.
A dolgozat igazolta, hogy van összefüggés az el igekötő esetében is a téri viszonyok és
a perfektivitás között. A grammatikalizáció megfigyelhető a térbeli változás – állapotváltozás
közti egymásba kapcsolódó változások láncolatában. Fontos megjegyezni azonban, hogy a
perfekció kialakulásának folyamata megfigyelhető a térbeli változást kifejező igék csoportján
belül is. A második hipotézisem is igaznak bizonyult, a harmadik pedig annyiban szorul
módosításra, hogy bár az állapotváltozást kifejező szóalakok teljes mértékben perfektívnek
tekinthetők, de nem mindig beszélhetünk szigorúan vett kötött vonzatszerkezetről.
 



